32000D0822
L 336/92
JURNALUL OFÍCIAL AL UNIUNII EUROPENE
DECIZIA CONSILIULUI
din 22 decembrie 2000
privind încheierea unui Acord sub forma unui schimb de scrisori între Comunitatea Europeană și Republica Tunisiană privind măsurile de liberalizare reciproce și modificarea protocoalelor agricole la Acordul de asociere CE/Tunisia
(2000/822/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) prima teză,
având în vedere propunerea Comisiei,
întrucât:
(1)
Articolul 16 din Acordul euro-mediteranean de constituire a unei asocieri dintre Comunitățile Europene și statele lor membre, pe de o parte, și Republica Tunisiană, pe de altă parte (1), care este în vigoare de la 1 martie 1998, prevede liberalizarea progresivă, de către Comunitate și Tunisia, a schimburilor lor reciproce cu produse agricole și pescărești.
(2)
Articolul 18 din Acordul euro-mediteranean prevede că de la 1 ianuarie 2000 Comunitatea și Republica Tunisiană evaluează situația în scopul stabilirii măsurilor de liberalizare ce urmează a fi aplicate de către cele două părți contractante cu efect de la 1 ianuarie 2001.
(3)
Comunitatea și Republica Tunisiană au convenit să modifice Protocoalele nr. 1 și nr. 3 la acord printr-un acord sub forma unui schimb de scrisori. Acest acord ar trebui aprobat.
(4)
Măsurile necesare pentru punerea în aplicare a prezentei decizii ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor privind exercitarea atribuțiilor de punere în aplicare conferite Comisiei (2),
DECIDE:
Articolul 1
Se aprobă, în numele Comunității, Acordul sub forma unui schimb de scrisori dintre Comunitatea Europeană și Republica Tunisiană privind măsurile de liberalizare reciproce și modificarea protocoalelor agricole la Acordul de asociere CE/Tunisia.
Textul acordului se anexează la prezenta decizie.
Articolul 2
(1) Comisia este asistată de Comitetul de gestionare pentru cereale instituit prin articolul 23 din Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (3) sau, după caz, de comitetele instituite prin dispozițiile corespunzătoare ale altor regulamente privind organizarea comună a piețelor sau de Comitetul pentru Codul Vamal instituit prin articolului 248a din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (4).
(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/468/CE se stabilește la o lună.
(3) Comitetul își adoptă propriul regulament intern.
Articolul 3
Președintele Consiliului este autorizat să desemneze persoana împuternicită să semneze acordul pentru asumarea de obligații de către Comunitate.
Adoptată la Bruxelles, 22 decembrie 2000.